KOŠICE. Podľa polície si bývalý starosta Západu Pavol Mutafov (Smer) bez schválenia miestneho zastupiteľstva udelil odmeny za roky 1995 až 2000 celkom vo výške 11 251 eur (338 954 Sk). Odmeny starostovi však musia schvaľovať miestni poslanci, čo sa nestalo.
Svojím konaním tak podľa záveru policajnej vyšetrovateľky spôsobil mestskej časti celkovú škodu 14 953 eur (450 477 Sk).
"Za predpokladu, že chcel odmeny vyplatiť, vyplýva mu jeho zákonná povinnosť o také rozhodnutie požiadať obecné zastupiteľstvo. Vzhľadom na to, že táto povinnosť bola svojvoľne opomenutá, došlo konaním starostu k naplneniu všetkých znakov trestného činu sprenevery, účinného v čase spáchania skutku, nakoľko na úkor mestskej časti obohatil seba aj kontrolórku," konštatuje vyšetrovateľka.
Premlčané
Prípadom sa na podnet miestnej kontrolórky zaoberal odbor kriminálnej polície okresného riaditeľstva Policajného zboru.
"Vec sme prešetrovali ako podozrenie z trestného činu sprenevery, ale toto trestné stíhanie je neprípustné z dôvodu premlčania skutkov, preto bolo uznesenie zo dňa 21. 4. 2011 odložené," povedala krajská policajná hovorkyňa Jana Demjanovičová.
Trestnosť činu zaniká uplynutím premlčacej doby, ktorá je pri sprenevere päť rokov. V tomto prípade zanikla v júni 2005. Inak by exstarostovi podľa polície hrozilo odňatie slobody na 1 až 5 rokov.
Uznesenie vyšetrovateľky nadobudlo právoplatnosť v uplynulých dňoch, v utorok bude predmetom miestneho zastupiteľstva.
Zakročia poslanci?
"Očakávam od poslancov, že budú na exstarostu apelovať, aby finančné prostriedky, ktoré mu nepatrili, dobrovoľne mestskej časti vrátil. Poslanci sú totiž zo zákona povinní obhajovať záujmy obce a jej obyvateľov," hovorí kontrolórka Eva Klimeková (SDKÚ-DS).
V marci reagoval Mutafov na jej zistenia tým, že ide o účelovú kauzu a argumentoval schválenou kolektívnou zmluvou. To ale Klimeková odmieta. "Nie je to pravda. Kolektívne zmluvy boli úplne v poriadku."
Od roku 1995 sa zamestnancom úradu vyplácali 13. platy. "Ale starosta nikdy nebol zamestnancom úradu, bol štatutárom. Nie je v nich jediné ustanovenie, o ktoré by mohol opierať svoj nárok."
Repríza
Nejde o prvý prípad premlčanej sprenevery dlhoročného starostu. Na nezákonné odmeny bývalého vedenia mestskej časti prvýkrát upozornila Klimeková ešte vlani.
Pred ôsmimi rokmi si Mutafov tiež niekoľkokrát sám udelil odmeny, spolu vo výške takmer 5 000 eur. Podľa záveru polície z konca minulého roka došlo k trestnému činu sprenevery vo výške 6 400 eur, skutok je však už tiež premlčaný. Mutafov sa v tomto prípade začiatkom tohto roka s Bauerom dohodol a peniaze vrátil.
Mestská časť trvá aj v aktuálnom prípade na vrátení peňazí do miestneho rozpočtu. Spolu by išlo o sumu 21 400 eur.
Exstarosta sa chce súdiť
Mutafov najnovšie zistenia polície nechcel komentovať. "Nik ma nezavolal, nik si nepýtal vysvetlenie, nič som nevidel, nedal som žiadnu výpoveď, nebudem to preto komentovať. Je to nehoráznosť! Čo sú to za spôsoby? Budem sa brániť a budem sa súdiť o dobré meno," reagoval Mutafov. Tvrdí, že Klimeková o odmenách vedela, pretože už vtedy pracovala na úrade. Ona to odmieta.
"Bauer vie, že po 16 rokoch môže fúkať," komentoval ešte v marci medzitým už opäť premlčaný trestný čin sprenevery Mutafov, ktorý bol starostom Západu 16 rokov. V súčasnosti pracuje ako asistent svojho spolustraníka primátora Richarda Rašiho.
Bauer vie, že po 16 rokoch mi môže fúkať. Tak reagoval pred niekoľkými mesiacmi Pavol Mutafov na podozrenia, že spreneveril peniaze mestskej časti na vyplatenie odmien pre seba. Ten Mutafov, ktorý bol posledných 16 rokov starostom najväčšej mestskej časti.
Prešli tri mesiace a polícia konštatovala, že k sprenevere došlo, ale je už premlčaná. O fúkaní už Mutafov nehovorí. Chce sa súdiť o dobré meno. (Natíska sa prvoplánový vtip, ale decentne ho vynecháme).
A nie je to prvýkrát. Rovnaká sprenevera, rovnako premlčaný trestný čin. Už vlani polícia konštatovala rovnaký záver. Iná bola len suma, najprv 6 400 eur, teraz 15–tisíc eur. Áno, odsúdený nebol, je papierovo čistý - nevinný.
Tam, kde je polícia krátka, môže úradovať morálka. Ak by som bola na mieste primátora Rašiho, ktorému momentálne robí exstarosta pravú ruku, uvažovala by som o výmene asistenta. Darmo, že ich spája strana Smer, ale kto bude vymýšľať Rašimu nový slogan, keď budú jeho transparentné Košice neaktuálne?
Po tom, ako som videla papiere, ktoré boli predmetom policajného skúmania, a na ktorých sú napísané odmeny preškrtnuté, dopísané a podpísané exstarostom, sa už niekoľkýkrát úprimne teším, že nie som obyvateľ tejto mestskej časti.
Terasania by si to mali spočítať. Viac ako 21–tisíc eur z ich daní sa v uplynulých rokoch stratilo v nezákonných odmenách. Tú prvú sumu vrátil. Bolo krátko po voľbách a po neúspechu v boji o post starostu išiel s čistým štítom rozbehnúť novú kariéru na magistrát. Čo bude so sumou 15–tisíc eur, zatiaľ nevedno.
Každopádne, do najbližších volieb sa na nejakých pár tisíc eur zľahka zabudne. Či nie?
Ak by sa náhodou primátor od Mutafova dištancoval a ani voliči by si neželali jeho veľký návrat do piateho funkčného obdobia, mohla by sa stálica košickej komunálnej politiky konečne naplno venovať svojej pozícii predsedu Slovenského zväzu vzpierania.